Gilbert Wawoe

Gilbert Regulo Wawoe (☆ 30 di mart, 1937 na Kòrsou) ta un ingeniero kímiko i dirigente kurasoleño-hulandes. Entre 1994 i 2007 e tabata e representante di Antias Hulandes den Konseho di Estado di Reino Hulandes. E ta konosí pa su empeño pa defende e interesnan antiano i pa kombati rasismo. 

 Biografia 
Gilbert Wawoe ta yu di Antonia Maria Hooi i Pascual Nicolaas Wawoe, kende tabata empresario. E tabata e di tres yu den un famia di sinku yu. Na 1955 e ta optené su diploma HBS-B na Radulphus College i ku un beka ta sigui studia na Universidat Tekniko di Delft, unda e ta gradua ku honor komo ingeniero kímiko. Durante su temporada komo studiante e tabata kofundadó di "Baranca Antiyano", un asosiashon pa studiantenan antiano na Hulanda. 

Na 1965 Wawoe ta kuminsa na Hulanda ku su karera ekstenso den e empresa multinashonal Shell. Despues di un seri di promoshon te e puesto di "general affairs manager" na refineria Isla na Willemstad e ta wòrdu transferí pa Venezuela, Reino Uni, Hulanda i desde 1989 pa London komo direktor regional pa diferente parti di Oropa i Asia.Tribal Wisdom, Gilbert R. Wawoe 

Na 1994 ela keda nombrá representante di Antias Hulandes den Raad van State, un di e órganonan di mas altu den Reino Hulandes. Te 2007 ela sirbi komo "staatsraad", dunando konseho riba asuntunan antiano na gobièrnu di Hulanda i di Antias.Writers Unlimited, Gilbert Wawoe 

Den kurso di tempu Wawoe a okupá diferente puesto den komunidat. Na Kòrsou e tabata entre otro miembro di Konseho Ekonómiko Sosial di Antias Hulandes, visepresidente di Kamara di Komersio di Kòrsou i miembro di VBC. Na Hulanda e tabata miembro di e Konseho Nashonal di UNESCO pa Antias i a fungi despues komo presidente di e "Samenwerkingsprogramma Onderwijs en Jongeren Nederlandse Antillen Nederland" i presidente/tesorero di "Stichting Studiecommissie Nederlandse Antillen" di 1998 te 2001. E tabata presidente di Landelijk Bureau ter Bestrijding van Rassendiscriminatie, miembro di "Comité Aanbeveling Nationaal Monument Slavernijverleden", miembro di directiva di Genootschap Nederland-Aruba i aktivo den fondonan na benefisio di Antias, manera Oranje Fonds, Kansfond, stichting Kinderpostzegels en stichting Sluyterman van Loo. Wawoe a yega di publiká varios artíkulo i a kontribuí na bukinan, manera Caraibische cadens; Liber amicorum di 1995 i Breekbare banden; Feiten en visies over Aruba, Bonaire en Curaçao na de Vrede van Munster 1648 - 1998 di 1998.

Na 1967 Gilbert Wawoe a kasa ku e artista plástiko Brigitte Ziegler (1939-2025) i huntu nan tin dos yu. Na 2005 el a keda kondekorá komo Ofisial (Officier) den Orden di Oranje-Nassau.

Category:Hende
Category:Kòrsou